Okresná prokuratúra Bratislava V 
Prokofievova 4, 851 01 Bratislava 5

Sp. zn. : 4 Pv 78/13/1105	Bratislava V, 7.10.2013
EEČ : 2-12-325-2013

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- obvinený bol dňa 25. 01. 2013 v čase o 21:15 h. v Bratislave na XXXXX XXXXX kontrolovaný hliadkou Obvodného oddelenia Policajného zboru Petržalka sever v zmysle § 18 Zákona o Policajnom zbore, pričom pri kontrole dobrovoľne vydal z vrecka svojej mikiny 1 ks igelitový sáčik s obsahom zelenej sušenej rastliny o ktorej sa vyjadril, že sa jedná o marihuanu a na základe uvedeného vzniklo podozrenie z prečinu v zmysle ustanovenia § 171 ods. 1 Trestného zákona.
Po vykonaní kriminalisticko expertízneho skúmania, Kriminalistickým a expertíznym ústavom PZ (KEÚ PZ) v Bratislave, oddelenia kriminalistickej a súdnej chémie a toxikológie znalec vykonanými analýzami zistil, že predložené plastové vrecko s tlakovým uzáverom obsahovalo rastlinný materiál - sušené konope - marihuanu s hmotnosťou 731 mg. Predložená marihuana s hmotnosťou 731 mg obsahovala viac ako 20 mg účinnej látky THC. Uvedené množstvo marihuany považuje KEÚ PZ za minimálne 2 obvykle jednorazové dávky drogy.
	Ďalej na predložených steroch z rúk označených menom „XXXXX, nar. XXXXX XXXXX XXXXX bola zistená prítomnosť stôp metamfetamínu a stôp kokaínu.
Rastliny rodu Cannabis (konopa) sú zaradené v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.
Tetrahydrokanabinol (THC) je zaradený v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny psychotropných látok.
Metamfetamín je zaradený v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny psychotropných látok.
Kokaín je zaradený v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny omamných látok.

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník PZ, Obvodného oddelenia PZ XXXXX, OR PZ XXXXX V uznesením, sp. zn. ORP-188/PS-B5-2013 zo dňa 25.01.2013 podľa § 199 ods.1 Trestného poriadku začal  trestné  stíhanie  a uznesením zo dňa 28.03.2013 podľa § 206 ods. 1 Trestného poriadku vzniesol obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona na skutkovom základe uvedenom vo výrokovej časti tohto uznesenia.
	Dňa 02.10.2013 predložil poverený príslušník PZ po skončení vyšetrovania prokurátorovi vyšetrovací spis s návrhom na postup podľa § 215 ods. 1 písm. e) Trestného poriadku. 
Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho nebezpečnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa § 171 ods. 1 Trestného zákona - kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky. 
	Zo spisového materiálu, najmä z výpovedí svedkov, znaleckých posudkov je jasne preukázané, že skutku uvedeného vo výroku tohto uznesenia sa dopustil obvinený XXXXX.
	Taktiež je nepochybné, že toto konanie napĺňa všetky obligatórne znaky kladené na skutkovú podstatu prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona.
	Vzhľadom na zdravotný stav obvineného a na skutočnosti dokumentované v priebehu vyšetrovania boli do trestného konania pribratí znalci z odboru zdravotníctvo a farmácia, odvetvia psychiatria XXXXX a XXXXX, ktorí preskúmali duševný stav obvineného XXXXX. 

Vo svojom písomne podanom znaleckom posudku zo dňa 02.07.2013 číslo XXXXX XXXXX uviedli znalci XXXXX a XXXXX, že obvinený trpí schizoafektívnou poruchou t. z. vážnou psychotickou poruchou v užšom slova zmysle. Ide o duševné ochorenie celoživotné, prejavujúce sa prvkami z oblasti schizofrénie a poruchami nálady, zväčša ide o manické fázy. V klinickom obraze dominuje manická nálada, hyperaktivita, odbrzdenosť, ľahká ovplyvniteľnosť sklon k agresivite a impulzivite, je prítomná znížená súdnosť a kritičnosť. Obvinený je v rámci svojho ochorenia invalidizovaný a zbavený spôsobilosti na právne úkony v plnom rozsahu. Ochorenie obvineného - schizoafektívna porucha má výrazný forenzný dopad na rozpoznávacie a ovládacie schopnosti obvineného, ktoré boli v čase spáchania skutku forenzne významne vymiznuté. Obvinený interminetnne užíva psychoaktívne látky, /marihuanu/, v minulosti aj pervitín, experimentoval s extázou, LSD, benzodiazepínmi avšak t. č. abstinuje. Obvinený na základe svojho ochorenia - schizoafektívnej poruchy - manickej fázy, nemohol v čase spáchania trestného činu rozpoznať nebezpečenstvo a protiprávnosť svojho konania. Obvinený v čase spáchania trestného činu, nemohol svoje konanie ovládať. V tomto štádiu ochorenia obvinený už nie je schopný chápať zmysel trestného konania. Samotná účasť na súdnom pojednávaní by mohla spôsobiť dekompenzáciu ochorenia. Vzhľadom k tomu, že pobyt obvineného na slobode je z medicínskeho hľadiska nebezpečný znalci navrhujú uložiť obvinenému ochranné psychiatrické liečenie ambulantnou formou.
Podľa § 215 ods. 1 písm. e) Trestného poriadku je prokurátor povinný zastaviť trestné stíhanie, ak sa v konaní preukáže, že obvinený nebol v čase činu pre nepríčetnosť trestne zodpovedný.
Pojem nepríčetnosti je vyjadrený legálnou definíciou uvedenou v § 23 Trestného zákona nasledovne: „ Kto pre duševnú poruchu v čase spáchania činu inak trestného nemohol rozpoznať jeho nebezpečnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.“
	Z podaného znaleckého posudku na duševný stav obvineného XXXXX vyplýva, že obvinený v čase spáchania činu, ktorý sa mu v tomto konaní kladie za vinu, bol nepríčetný, nakoľko v čase spáchania činu nemohol rozpoznať jeho nebezpečnosť pre spoločnosť a taktiež nevedel ovládať svoje konanie.
	Vzhľadom na uvedené skutkové a právne skutočnosti je zrejmé, že vo veci sú splnené zákonné predpoklady na postup podľa § 215 ods. 1 písm. e) Trestného poriadku, a preto som rozhodol tak ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislav Cirman
prokurátor